VENDIM
Nr. 122, datë 27.2.2026

PËR KRIJIMIN E BAZËS SË TË DHËNAVE SHTETËRORE TË SISTEMIT SHQIPTAR TË INFORMACIONIT TË KËRKIMIT SHKENCOR (ACRIS)

Në mbështetje të nenit 100 të Kushtetutës dhe të nenit 4, të ligjit nr. 10325 datë 23.9.2010, “Për bazat e të dhënave shtetërore”, me propozimin e ministrit të Arsimit, Këshilli i Ministrave

VENDOSI:

1. Krijimin e bazës së të dhënave shtetërore të Sistemit Shqiptar të Informacionit të Kërkimit Shkencor (në vijim ACRIS).
2. Institucioni administrues i bazës së të dhënave shtetërore ACRIS është Agjencia Kombëtare e Kërkimit Shkencor dhe Inovacionit (në vijim AKKSHI).
3. Sistemi ACRIS përbëhet nga të dhënat parësore të kërkimit shkencor dhe nga të dhënat dytësore.
a) Të dhënat parësore konsiderohen të dhënat e mbledhura nga AKKSHI, që kanë të bëjnë me: 
i. të dhënat lidhur me institucionet, institutet, njësitë e veçanta të kërkimit shkencor dhe kërkuesit shkencorë, sipas Regjistrit Kombëtar të Institucioneve, instituteve, njësive të veçanta të kërkimit shkencor dhe kërkuesve shkencorë;
ii. të dhënat e projekteve kërkimore-shkencore, kombëtare dhe ndërkombëtare, që financohen me fonde publike, ku të përfshihen të paktën titulli i projektit, fushat e kërkimit, qëllimi, shuma e projektit, financuesit, kohëzgjatja, partnerët;
iii. të dhënat e infrastrukturës, ku ushtrohet veprimtaria kërkimore-shkencore;
iv. listën e disertacioneve të doktoratave të mbrojtura dhe abstraktet përkatëse në një nga pesë gjuhët e Bashkimit Evropian: anglisht, frëngjisht, gjermanisht, spanjisht, italisht;
v. listën e punimeve të diplomës së ciklit të dytë dhe të tretë, të mbrojtura, dhe abstraktet përkatëse në një nga pesë gjuhët e Bashkimit Evropian: anglisht, frëngjisht, gjermanisht, spanjisht, italisht;
vi. listën e përditësuar të kontributit shkencor të personelit akademik e kërkimor të institucioneve të arsimit të lartë dhe kërkimit shkencor e të personelit kërkimor të instituteve të tjera të kërkim-zhvillimit.
b) Të dhënat dytësore të sistemit konsiderohen të dhënat që merren nga të dhënat parësore te bazat e të dhënave, si më poshtë vijon:
b/1) Nga Regjistri Kombëtar i Gjendjes Civile, si më poshtë:
i. emri, atësia, amësia, mbiemri;
ii. numri i identifikimit personal;
iii. datëlindja, gjinia, vendlindja;
iv. statusi civil;
v. adresa e vendbanimit;
vi. shtetësia;
vii. të dhënat e kontaktit të aplikuesit;
b/2) Të dhënat identifikuese të kërkuesve shkencorë, shtetas të huaj, që merren nga Regjistri Elektronik Kombëtar për të Huajt në Republikën e Shqipërisë, si më poshtë:
i. numri unik i identifikimit të të huajit;
ii. të dhënat nga dokumenti i udhëtimit të të huajit ose gjenealitetet e vetëdeklaruara nga i huaji për rastet e përcaktuara në ligj, që përbëjnë skedën e të huajit;
b/3) Të dhënat parësore që merren nga portali unik qeveritar “e-Albania”, si më poshtë:
i. kodi unik i përdoruesit; 
ii. kodi i shërbimit elektronik;
b/4) Të dhënat që merren nga Sistemi i Menaxhimit të Informacionit të Arsimit të Lartë (SMIAL), si më poshtë:
i. të dhënat e regjistrimit të studentëve në çdo program studimi;
ii. numri i identifikimit të matrikullimit të studentit;
iii. informacioni për statusin për pajisjen me numër matrikullimi;
iv. mbështetja financiare dhe kreditë studentore;
v. struktura e institucioneve të arsimit të lartë;
vi. hapja, riorganizimi dhe mbyllja e IAL-ve, degëve, njësive kryesore, bazë e të programeve të studimit;
vii. programet e studimit me profilet e tyre, si dhe kuotat e pranimit në to;
viii. certifikimi i kapaciteteve akademike dhe infrastrukturore për kuotat e pranimit në programet e studimit të ofruara nga IAL-të;
ix. udhëheqjet shkencore në programet e studimit për fitimin e gradës shkencore “Doktor”;
x. projektstatutet dhe ndryshimet statutore të IAL-ve;
xi. informacione për aktet e hapjes/riorganizimit dhe akreditimit të parë e periodik të IAL-ve e të programeve të studimit;
xii. regjistrimi i formave të diplomave dhe certifikatave, të cilat lëshohen nga institucionet e arsimit të lartë;
xiii. pajisja e institucioneve të arsimit të lartë me regjistrat themeltarë të arritjeve akademike e të lëshimit të diplomave dhe të certifikatave;
xiv. njohja e njësimi i diplomave dhe i certifikatave të lëshuara nga institucionet e huaja të arsimit të lartë;
xv. njohja e titujve akademikë të lëshuar nga institucionet e arsimit të lartë të huaj;
b/5. Të dhënat që merren nga Regjistri Tregtar, si më poshtë:
i. të dhënat që i përkasin themelimit dhe veprimtarisë së subjekteve tregtare;
ii. të dhënat që i përkasin çregjistrimit;
iii. çdo ndryshim në status dhe organizimi i subjektit tregtar;
iv. të dhënat që u përkasin regjistrimeve me vendim të autoritetit publik;
v. të dhënat e identifikimit për personin juridik, si: forma, emri, numri e vendi i regjistrimit dhe selia;
vi. të dhëna për dokumentet shoqëruese/akte dhe informacione që regjistrohen, njoftohen apo depozitohen në regjistër;
vii. të dhëna për ndërveprim dhe baza të dhënash të tjera;
viii. të dhënat që i përkasin numrit unik të identifikimit të subjektit;
ix. të dhënat për emrin e subjektit tregtar dhe emrin tregtar;
x. të dhëna për subjektet e huaja; 
xi. të dhëna për kapitalin themeltar të anëtarëve/aksionarëve/ortakëve;
xii. kompetencat e përfaqësimit dhe afatet e emërimit të personave përgjegjës për administrimin dhe përfaqësimin e shoqërisë në marrëdhënie me të tretët.
4. Dhënës të informacionit për sistemin janë:
a) subjektet publike dhe jopublike të kërkimit shkencor;
b) Qendra e Shërbimeve Arsimore;
c) ministritë përgjegjëse që realizojnë veprimtari kërkimore-shkencore nëpërmjet institucioneve/ agjencive/instituteve/njësive të veçanta kërkimore-shkencore;
ç) punonjësit kërkimorë-shkencorë.
5. Individët kanë nivel aksesi, si lexues, nëpërmjet ndërfaqes së AKKSHI-t në internet dhe portalit unik qeveritar “e-Albania”.
6. Sistemi ACRIS ndërvepron me bazën e të dhënave shtetërore të:
a) Regjistrit Kombëtar të Gjendjes Civile;
b) portalit unik qeveritar “e-Albania”;
c) Regjistrit Elektronik Kombëtar për të Huajt në Republikën e Shqipërisë;
ç) Sistemit të Menaxhimit të Informacionit të Arsimit të Lartë (SMIAL);
d) Regjistrit Tregtar/Qendrës Kombëtare të Biznesit.
7. Institucioni administrues siguron që përpunimi i të dhënave personale në ACRIS të kryhet në përputhje me parimet dhe kërkesat e legjislacionit për mbrojtjen e të dhënave personale, duke garantuar ligjshmërinë, drejtësinë, transparencën, minimizimin e të dhënave, saktësinë dhe ruajtjen e tyre, vetëm për periudhën e nevojshme për të përmbushur qëllimin e grumbullimit. Pas përfundimit të afatit të përcaktuar të ruajtjes, të dhënat personale fshihen ose anonimizohen, sipas procedurave të miratuara nga institucioni administrues, në përputhje me legjislacionin në fuqi.
8. Niveli i aksesimit të lejuar për përdoruesit e bazës së të dhënave shtetërore ACRIS përcaktohet, si më poshtë vijon:
a) Për të dhënat lidhur me zotërimin e gradave shkencore dhe titujve akademikë, institucionet e arsimit të lartë, si hedhës, AKKSHI, si gjenerues i të dhënave, dhe Qendra e Shërbimeve Arsimore, si gjenerues i të dhënave për njohjen dhe njësimin e gradave shkencore dhe njohjen e titujve akademikë;
b) Për të dhënat lidhur me institucionet, institutet, njësitë e veçanta të kërkimit shkencor dhe kërkuesve shkencorë, AKKSHI, si hedhës dhe gjenerues i të dhënave;
c) Për të dhënat e projekteve kërkimore-shkencore, kombëtare dhe ndërkombëtare, që financohen me fonde publike, AKKSHI, si hedhës dhe gjenerues i të dhënave;
ç) Për të dhënat për infrastrukturën kërkimore-shkencore, subjektet e kërkimit shkencor, si hedhës dhe gjenerues të të dhënave;
d) Për të dhënat lidhur me revistat kërkimore shkencore që publikohen në Republikën e Shqipërisë, subjektet që zhvillojnë veprimtari kërkimore-shkencore, si hedhës, dhe AKKSHI, si gjenerues i të dhënave;
dh) Për të dhënat e publikimeve kërkimore-shkencore, kërkuesit shkencorë, si krijues, dhe AKKSHI, si gjenerues i të dhënave;
e) Lidhur me listën e disertacioneve të doktoratave të mbrojtura dhe abstraktet përkatëse në një nga pesë gjuhët e Bashkimit Evropian: anglisht, frëngjisht, gjermanisht, spanjisht, italisht, institucionet e arsimit të lartë, si hedhës;
ë) Lidhur me listën e punimeve të diplomës së ciklit të dytë e të tretë, të mbrojtura, dhe abstraktet përkatëse në një nga pesë gjuhët e Bashkimit Evropian: anglisht, frëngjisht, gjermanisht, spanjisht, italisht, institucionet e arsimit të lartë, si hedhës;
f) Lidhur me listën e përditësuar të kontributit shkencor të personelit akademik e kërkimor të institucioneve të arsimit të lartë dhe kërkimit shkencor e të personelit kërkimor të instituteve të tjera të kërkim-zhvillimit, institucionet e arsimit të lartë, si hedhës.
9. Në bazë të ligjit nr. 10325, datë 23.9.2010, “Për bazën e të dhënave shtetërore”, rregulloret për organizimin dhe funksionimin e brendshëm të bazës së të dhënave shtetërore përcaktohen nga institucioni administrues dhe miratohen nga titullari i tij.
10. Palët zbatojnë masat e duhura teknike dhe organizative për të siguruar një nivel sigurie të përshtatshëm ndaj rrezikut për çdo veprim në regjistër lidhur me aksesin, ndryshimin, korrigjimin, përhapjen e të dhënave personale, me qëllim garantimin e gjurmueshmërisë, konfidencialitetit, integritetit, disponueshmërisë dhe qëndrueshmërisë së sistemeve e të shërbimeve të përpunimit.
11. Ngarkohen ministria përgjegjëse për çështjet e shkencës dhe të kërkimit shkencor, Agjencia Kombëtare e Kërkimit Shkencor dhe Inovacionit, Qendra e Shërbimeve Arsimore, subjektet e kërkimit shkencor, të organizuar në institucione të kërkimit shkencor, institute dhe njësi të veçanta të kërkimit shkencor, të ngritura për të kryer veprimtari në fushën e shkencës e të kërkimit shkencor, institucionet e arsimit të lartë dhe kërkuesit shkencorë për zbatimin e këtij vendimi.

KRYEMINISTËR
Edi Rama
